VENDIM
Nr.  277, datë 1.4.2015

PËR DHËNIEN NË PËRDORIM TË PËRKOHSHËM, NGA MINISTRIA E MBROJTJES TE MINISTRIA E BUJQËSISË, ZHVILLIMIT RURAL DHE ADMINISTRIMIT TË UJËRAVE, TË DISA OBJEKTEVE DHE TË SIPËRFAQES TRUALL FUNKSIONAL, ME SIPËRFAQE TË PËRGJITHSHME 
3 035.6 M², BRENDA TERRITORIT TË PRONËS ME NUMËR RENDOR 90, ME EMËRTIM “REPARTI USHTARAK NR. 4400 (ISH-SHTABI I KML-SË)”, ME VENDNDODHJE NË BRAR, TIRANË

Në mbështetje të nenit 100 të Kushtetutës dhe të neneve 10 e 12, të ligjit nr. 8743, datë 22.2.2001, “Për pronat e paluajtshme të shtetit”, të ndryshuar, me propozimin e ministrit të Mbrojtjes, Këshilli i Ministrave

VENDOSI:

1. Dhënien në përdorim të përkohshëm, për një periudhë 30-vjeçare, nga Ministria e Mbrojtjes te Ministria e Bujqësisë, Zhvillimit Rural dhe Administrimit të Ujërave, të disa objekteve dhe të sipërfaqes truall funksional, me sipërfaqe të përgjithshme 3 035.6 (tre mijë e tridhjetë e pesë pikë gjashtë) m2, brenda territorit të pronës me numër rendor 90, me emërtim “Reparti ushtarak nr. 4400 (Ish-Shtabi i KML-së)”, me vendndodhje në Brar, Tiranë, sipas planvendosjes dhe planimetrive, që i bashkëlidhen këtij vendimi dhe janë pjesë përbërëse të tij, për t’i përdorur për sistemimin e administratës së Autoritetit Kombëtar të Ushqimit, në nivel qendror, dhe AKU-së, Tiranë, me ambiente pune, në funksion të veprimtarisë së këtij institucioni, sipas ndarjes që do të përcaktohet nga Ministria e Bujqësisë, Zhvillimit Rural dhe Administrimit të Ujërave. 
2. Ministrisë së Bujqësisë, Zhvillimit Rural dhe Administrimit të Ujërave i ndalohet të ndryshojë destinacionin e objekteve dhe të sipërfaqes së truallit funksional, të pronës me numër rendor 90, me emërtim “Reparti ushtarak nr. 4400 (ish-Shtabi i KML-së)”, me vend-ndodhje në Brar, Tiranë, të përcaktuar në pikën 1, të këtij vendimi, ta tjetërsojë ose t’ua japë në përdorim të tretëve.
3. Ngarkohen ministri i Mbrojtjes, ministri i Bujqësisë, Zhvillimit Rural dhe Administrimit të Ujërave dhe kryeregjistruesi i Pasurive të Paluajtshme të Republikës së Shqipërisë për ndjekjen dhe zbatimin e këtij vendimi.
Ky vendim hyn në fuqi menjëherë dhe botohet në Fletoren Zyrtare.

KRYEMINISTRI
Edi Rama

